ନୂଆଦିଲ୍ଲୀଃ ପୂର୍ବତନ କ୍ରିକେଟର ତଥା ଭାଷ୍ୟକାର ଡିନ ଜୋନ୍ସ ଗୁରୁବାର ହୃଦଘାତରେ ପ୍ରାଣ ହରାଇଛନ୍ତି । ମୃତ୍ୟୁ ବେଳକୁ ତାଙ୍କୁ ୫୯ ବୟସ ହୋଇଥିଲା । ଡିନ୍ ଜୋନ୍ସ ଆଇପିଏଲ୍ ପାଇଁ ଷ୍ଟାର୍ ସ୍ପୋର୍ଟସ ଭାଷ୍ୟକାର ଦଳର ଅଂଶ ଥିଲେ। ଏଥିପାଇଁ ସେ ମୁମ୍ବଇର ଏକ ୭ତାରକା ହୋଟେଲରେ ରହୁଥିଲେ। ଜୋନ୍ସ ସକାଳ ଜଳଖିଆ ଖାଇବା ପରେ ପ୍ରାଣ ହରାଇଥିଲେ । ସାଥୀ ଭାଷ୍ୟକାର ବ୍ରେଟ ଲି ଏବଂ ନିଖିଲ ଚୋପ୍ରାଙ୍କ ସହିତ ଜଳଖିଆ ପରେ ଜୋନ୍ସ ବେହୋସ ହୋଇଯାଇଥିଲେ । ଲି ତାଙ୍କୁ ସିପିଆର ଦେବାକୁ ଚେଷ୍ଟା କରିଥିଲେ ମାତ୍ର ଜୋନ୍ସଙ୍କ ପରଲୋକ ଘଟିଥିଲା । ଉଲ୍ଲେଖଯୋଗ୍ୟ ଯେ, ଜୋନ୍ସ ୫୨ଟି ଟେଷ୍ଟ ମ୍ୟାଚରୁ ୪୬.୫୫ ହାରରେ ୩୬୩୧ ରନ ସଂଗ୍ରହ କରିଛନ୍ତି । ଏହା ମଧ୍ୟରେ ୧୧ଟି ଶତକ ଏବଂ ୧୯୮୬ ମସିହାରେ ଭାରତ ବିରୋଧରେ ଦ୍ୱିଶତକ ସାମିଲ ରହିଥିଲା । ସେହିପରି ଦିନିକିଆରେ ୧୬୪ଟି ମ୍ୟାଚ ଖେଳିବା ସହିତ ୪୪.୬୧ ହାରରେ ୬୦୬୮ ରନ ସଂଗ୍ରହ କରିଥିଲେ ।
